KOMMISSIONENS BESLUTNING

af 7. januar 2005

om retningslinjer for anvendelse af proceduren i artikel 30 i Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester

(meddelt under nummer K(2004) 5769)

(EØS-relevant tekst)

(2005/15/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (1), særlig artikel 30, stk. 6, og

ud fra følgende betragtninger:

Henset til de stramme frister for afvikling af proceduren i henhold til ovennævnte artikel 30 bør det kræves, at begæringer om, hvorvidt artikel 30, stk. 1, finder anvendelse, skal indeholde alle de oplysninger, der er nødvendige og relevante for at behandle begæringen. Der bør til dette formål etableres en liste over de oplysninger, der skal fremgå af begæringerne, ligesom andre praktiske aspekter vedrørende disse begæringer bør fastsættes. Vurderingen af, om betingelserne i artikel 30, stk. 1, er opfyldt, bør udelukkende foretages på grundlag af direktiv 2004/17/EF, og bør ikke berøre anvendelsen af de gældende konkurrenceregler.

VEDTAGET FØLGENDE BESLUTNING:

Artikel 1

1. Begæringerne om, hvorvidt artikel 30, stk. 1, i direktiv 2004/17/EF finder anvendelse, skal som et minimum indeholde de oplysninger, der er fastsat i bilag I til denne beslutning.

2. Når en uafhængig myndighed, som er kompetent med hensyn til den pågældende aktivitet, har truffet en begrundet afgørelse om de relevante spørgsmål med henblik på artikel 30, stk. 1 og 2, i direktiv 2004/17/EF, skal denne afgørelse vedlægges begæringerne.

3. De i stk. 1 og 2 omhandlede begæringer og afgørelser indgives elektronisk til følgende e-mail-adresse:

Markt-C3@cec.eu.int.

Hvis det ikke er muligt at indgive begæringer og afgørelser elektronisk, indgives de i tre eksemplarer til følgende adresse:

Artikel 2

1. Når Kommissionen modtager en begæring om, hvorvidt artikel 30, stk. 1, i direktiv 2004/17/EF finder anvendelse, offentliggør den en bekendtgørelse indeholdende de oplysninger, der er fastsat i del A eller B i bilag II til denne beslutning, afhængig af, hvem der indgiver begæringen.

2. Hvis den frist, som Kommissionen råder over til at træffe afgørelse vedrørende en begæring, forlænges i de tilfælde, der er omhandlet i artikel 30, stk. 6, første afsnit, andet og tredje punktum, i direktiv 2004/17/EF, offentliggør den en bekendtgørelse indeholdende de oplysninger, der er fastsat i del A eller B i bilag III til denne beslutning, afhængig af, hvem der indgiver begæringen.

3. Afgørelsen om, hvorvidt artikel 30, stk. 1, i direktiv 2004/17/EF finder anvendelse, som træffes i overensstemmelse med direktivets artikel 30, stk. 4, andet eller tredje afsnit, eller i overensstemmelse med direktivets artikel 30, stk. 5, fjerde afsnit, er genstand for en bekendtgørelse, der offentliggøres af Kommissionen og indeholder de oplysninger, der er fastsat i del A eller B i bilag IV til denne beslutning, afhængig af, hvem der indgiver begæringen.

4. De i stk. 1, 2 og 3 omhandlede bekendtgørelser offentliggøres i Den Europæiske Unions Tidende, C-udgaven.

Artikel 3

Denne beslutning er rettet til medlemsstaterne.

(1) EUT L 134 af 30.4.2004, s. 1. Ændret ved Kommissionens forordning (EF) nr. 1874/2004 (EUT L 326 af 29.10.2004, s. 17).

BILAG I

Oplysninger, der skal fremgå af begæringer om, hvorvidt artikel 30, stk. 1, i direktiv 2004/17/EF finder anvendelse

1. Afsnit 1 — Ansøgerens identitet og status

Begæringer om, hvorvidt artikel 30, stk. 1, i direktiv 2004/17/EF finder anvendelse, indgives i overensstemmelse med direktivets artikel 30 enten af medlemsstaterne eller, hvis den berørte medlemsstats lovgivning danner grundlag for det, af ordregiverne. Begrebet »ansøger« kan derfor efter omstændighederne betyde enten medlemsstaten eller ordregiveren. Det anvendes udelukkende til forenkling af teksten.

1.1. Ansøgerens navn og fuldstændige adresse

Hvis virksomheder, der er tilknyttet (1) ansøgeren, udøver den aktivitet, der er genstand for denne begæring, forstås der ved »ansøger« både den i dette punkt 1.1 anførte virksomhed og de berørte tilknyttede virksomheder. Der skal således, særlig for afsnit 5 og 6 nedenfor, gives de for »ansøgeren« nødvendige oplysninger, således som defineret.

1.2. Ansøgerens status: ordregivende myndighed (2), offentlig virksomhed (3) eller privat virksomhed?

1.3. Ordregivende myndigheder bedes angive, om begæringen indgives på vegne af deres medlemsstat.

I bekræftende fald bedes De give de oplysninger, der er fastsat for hvert punkt i afsnit 2 til 6. De bedes for hvert punkt i disse afsnit, og særlig for afsnit 5 og 6, give de oplysninger, der er nødvendige for hver ordregiver, der udøver den aktivitet, der er omfattet af denne begæring. Når der er tale om et stort antal virksomheder, kan disse oplysninger dog begrænses til de ordregivere, der besidder mindst 10 % af det pågældende geografiske marked (4). Hvis oplysningerne er de samme for mere end en ordregiver, kan de samles med en angivelse derom.

1.4. Ordregivere (ordregivende myndigheder, offentlige virksomheder og private virksomheder, der udøver en af de i direktiv 2004/17/EF anførte aktiviteter (5)) bedes angive den bestemmelse i den nationale lovgivning, i henhold til hvilken de kan indgive en begæring i henhold til artikel 30.

2. Afsnit 2 — Beskrivelse af den aktivitet, der er genstand for begæringen

2.1. De bedes beskrive den aktivitet, som De mener opfylder betingelserne i artikel 30, stk. 1 (6).

2.2. De bedes angive, i hvilket område den aktivitet, der er genstand for denne begæring, udøves, hvis det ikke svarer til det samlede nationale område. Angiv udelukkende det område, hvor De mener, at betingelserne i artikel 30, stk. 1, er opfyldt.

3. Afsnit 3 — Det pågældende marked

Det pågældende produktmarked er markedet for alle de varer og/eller tjenesteydelser, som forbrugeren på grundlag af deres egenskaber, pris og anvendelsesformål betragter som værende indbyrdes udskiftelige eller substituerbare (7).

Følgende faktorer anses normalt at være relevante for fastlæggelsen af det pågældende produktmarked og bør indgå i analysen (8):

— graden af fysisk lighed mellem de pågældende varer og/eller tjenesteydelser

— enhver forskel i produkternes endelige anvendelsesformål

— prisforskelle mellem to produkter

— omkostninger i forbindelse med et skift mellem to potentielt konkurrerende produkter

— etablerede eller indgroede forbrugerpræferencer for en produkttype eller -kategori frem for en anden

— produkternes klassificering (f.eks. ifølge en brancheorganisations klassificering).

Det pågældende geografiske marked er det område, inden for hvilket de pågældende virksomheder udbyder deres varer eller tjenesteydelser, som frembyder tilstrækkeligt homogene konkurrencevilkår, og som kan adskilles fra andre, tilgrænsende områder, navnlig på grund af væsentlige forskelle i konkurrencevilkårene.

De faktorer, der har betydning for fastlæggelsen af det pågældende geografiske marked, omfatter blandt andet (8):

— de pågældende varers og tjenesteydelsers art og egenskaber

— eventuelle hindringer for adgangen til markedet

— forbrugerpræferencer

— væsentlige forskelle i virksomhedernes markedsandele eller store prisforskelle mellem tilgrænsende områder

— transportomkostninger.

3.1. De bedes i lyset af det ovenstående angive, hvorledes De ville definere det eller de pågældende produktmarked(er), som Kommissionen bør lægge til grund for sin analyse.

De bedes begrunde Deres skøn eller konklusioner og forklare, hvorledes der er taget hensyn til de ovennævnte faktorer. De bedes især nævne de specifikke varer og tjenester, der direkte eller indirekte er berørt af denne begæring, samt nævne de produktkategorier, der i Deres markedsdefinition betragtes som substituerbare.

I spørgsmålene nedenfor vil de(t) således definerede marked(er) blive betegnet som »de(t) pågældende produktmarked(er)«.

3.2. De bedes forklare definitionen af pågældende geografiske marked(er), som Kommissionen bør lægge til grund for sin analyse. De bedes begrunde Deres skøn eller konklusioner og forklare, hvorledes der er taget hensyn til de ovennævnte faktorer. De bedes især angive det geografiske område, i hvilket den eller de af ansøgningen berørte virksomhed(er) er aktive på de(t) pågældende produktmarked(er), og hvis De mener, at det pågældende geografiske marked er større end en enkelt medlemsstat, bedes De begrunde dette.

I spørgsmålene nedenfor vil de(t) således definerede marked(er) blive betegnet som »de(t) pågældende geografiske marked(er)«.

4. Afsnit 4 — Anvendelse af de i bilag XI til direktiv 2004/17/EF anførte retsforskrifter

4.1. Er den aktivitet, der er genstand for denne begæring, omfattet af en af de retsforskrifter, der er anført i bilag XI til direktiv 2004/17/EF (9)? I bekræftende fald bedes De angive den eller de nationale retsforskrifter til gennemførelse af den pågældende fællesskabslovgivning.

5. Afsnit 5 — Oplysninger vedrørende det pågældende marked og adgangen til markedet

Dette afsnit skal udfyldes uanset svaret på punkt 4.1 ovenfor.

5.1. De bedes forklare, hvorfor De mener, at adgangen til det pågældende marked ikke er begrænset.

5.2. For hvert relevant marked, for hvert af de seneste tre regnskabsår (10), og for hvert af følgende områder:

a) EØS-området

b) Fællesskabets område som helhed

c) EFTA-landenes område som helhed

d) hver medlemsstat og hvert EFTA-land, hvor ansøgeren udøver en aktivitet, og

e) det pågældende geografiske marked (11) hvis ansøgeren mener, at der er tale om et andet marked.

gives de oplysninger, der er omhandlet i punkt 5.2.1. til 5.2.9:

5.2.1. et skøn over den samlede omsætning på markedet målt i værdi (euro) og volumen (antal enheder) (12), med oplysning om, hvorpå disse beregninger er baseret, og hvorfra de stammer, så vidt muligt vedlagt dokumentation

5.2.2. ansøgerens omsætning i værdi og volumen samt et skøn over dennes markedsandele

5.2.3. et skøn over markedsandelen i værdi (og, hvor det er relevant, i volumen) for alle konkurrenter (også importører), som tegner sig for mindst 10 % af det pågældende geografiske marked. Såfremt de er disponible, bedes De vedlægge de dokumenter, der er nødvendige til beregning af disse markedsandele, og angive navn, adresse, telefonnummer og faxnummer på disse konkurrenter, samt navn eller stilling på den kompetente kontaktperson hos disse

5.2.4. et skøn over den samlede import i værdi og volumen på EØS-området samt importens oprindelse med oplysning om:

a) hvor stor en andel af denne import, der kan henføres til ansøgeren

b) i hvilket omfang denne import skønnes påvirket af kvoter, told eller ikke-toldmæssige barrierer, og

c) i hvilket omfang denne import skønnes påvirket af transportomkostninger og andre omkostninger

5.2.5. i hvilket omfang samhandelen mellem lande inden for EØS-området påvirkes af:

a) transportomkostninger og andre omkostninger, og

b) andre ikke-toldmæssige handelsbarrierer

5.2.6. hvordan ansøgeren producerer og sælger sine varer eller tjenesteydelser; angiv f.eks., om produktionen foregår lokalt, eller om markedsføringen foregår gennem lokale distributionsnet

5.2.7. en sammenligning mellem de prisniveauer, ansøgeren anvender i de enkelte medlemsstater og EFTA-lande, og en tilsvarende sammenligning af prisniveauerne mellem Fællesskabet, EFTA-lande og andre områder, hvor de pågældende produkter produceres (f.eks. Østeuropa, USA, Japan eller andre relevante områder)

5.2.8. den vertikale integrations art og omfang for ansøgeren sammenholdt med hans største konkurrenter

5.2.9. specificer eventuelle aktiver eller infrastrukturer, der anvendes i fællesskab med andre virksomheder eller til udøvelse af mere end en af de aktiviteter, der er omfattet af direktiv 2004/17/EF. Hvis anvendelsen af sådanne aktiver eller infrastrukturer er underlagt særlige betingelser, f.eks. levering af forsyningspligtydelser eller særlige rettigheder, bedes dette oplyst.

5.3. Oplys venligst følgende:

5.3.1. Er det i de sidste fem år lykkedes et betydeligt antal virksomheder at vinde indpas på de(t) pågældende geografiske produktmarked(er) (11)? I bekræftende fald bedes De angive de pågældende virksomheders navn, adresse, telefonnummer og faxnummer samt navn eller stilling på den kompetente kontaktperson i hver virksomhed samt evaluere virksomhedernes nuværende markedsandele.

5.3.2. Er der efter ansøgerens opfattelse andre virksomheder (herunder også virksomheder, som for øjeblikket udelukkende opererer på markeder uden for Fællesskabet eller EØS), som kan tænkes at ville trænge ind på markedet? I bekræftende fald bedes De angive de forhold, der lægges til grund for denne antagelse, oplyse disse virksomheders navn, adresse, telefonnummer og faxnummer samt navn eller stilling på den kompetente kontaktperson og give et skøn over, hvornår det vil kunne ske.

5.3.3. Angiv de forskellige faktorer, der i dette tilfælde har betydning for adgangen til de pågældende markeder ud fra både et geografisk og et produktmæssigt synspunkt, idet der tages hensyn til følgende, hvor det er relevant:

a) de samlede omkostninger (forskning og udvikling, etablering af de nødvendige distributionssystemer, salgsfremstød, reklame, servicefaciliteter osv.) ved at komme ind på markedet og opnå en afsætning svarende til en betydelig, rentabel konkurrent, med angivelse af en sådan konkurrents markedsandel

b) eventuelle lovbestemte eller regulerede adgangsbarrierer, såsom offentlig godkendelse eller standarder af enhver art

c) enhver begrænsning som følge af patenter, knowhow og andre intellektuelle ejendomsrettigheder på disse markeder og enhver begrænsning som følge af udstedelsen af licenser i denne forbindelse

d) det omfang, hvori ansøgeren har meddelt eller fået meddelt licenser på patenter, knowhow og andre rettigheder på de pågældende markeder

e) stordriftsfordelenes betydning for produktionen af produkterne på de pågældende markeder

f) adgangen til forsyningskilder, såsom råmaterialer.

Forskning og udvikling

5.3.4. Hvilken rolle spiller forskning og udvikling for, at en virksomhed, der opererer på de pågældende markeder, vil kunne tage konkurrencen op på lang sigt? Beskriv, hvilken forskning og udvikling ansøgeren gennemfører på de pågældende markeder. Der skal i denne forbindelse tages hensyn til følgende, hvor det er relevant: a) forsknings- og udviklingstendensen og -intensiteten (13) på disse markeder og for ansøgeren b) den teknologiske udvikling, der har fundet sted på disse markeder over et relevant tidsrum (herunder udviklingen af varer og/eller tjenesteydelser, produktionsprocesser, distributionssystemer osv.) c) de største innovationer, der er skabt på disse markeder, og de virksomheder, der har skabt dem d) innovationscyklussen på disse markeder, og på hvilket stade i denne cyklus ansøgeren befinder sig.

Samarbejdsaftaler

5.3.5. I hvilket omfang findes der (horisontale eller vertikale) samarbejdsaftaler på de pågældende markeder?

5.3.6. Giv nærmere oplysninger om de vigtigste samarbejdsaftaler, som ansøgeren har indgået på de pågældende markeder, f.eks. aftaler om forskning og udvikling, licens, fælles produktion, specialisering, distribution, langsigtede forsyninger og informationsudveksling.

6. Afsnit 6 — Aktiviteter undergivet almindelige konkurrencevilkår

For at afgøre, om en aktivitet er direkte undergivet almindelige konkurrencevilkår, skal der i henhold til artikel 30, stk. 2, i direktiv 2004/17/EF anvendes betingelser, som er i overensstemmelse med konkurrencereglerne i traktaten, såsom de pågældende varers eller tjenesteydelsers særlige kendetegn, eventuelle alternative varer eller tjenesteydelser, prisvilkårene, og om der findes eller vil kunne findes mere end en leverandør af de pågældende varer eller tjenesteydelser.

6.1. De bedes forklare, hvorfor De mener, at den aktivitet, der er omfattet af denne begæring, er fuldt ud undergivet almindelige konkurrencevilkår på de(t) pågældende produktmarked(er) og de(t) pågældende geografiske marked(er). De bedes bl.a. angive følgende:

Generelle betingelser på det pågældende marked

6.1.1. Angiv ansøgerens fem største uafhængige leverandører (14) og størrelsen af deres andel af ansøgerens indkøb (af råmaterialer og varer til brug for produktionen af de pågældende produkter). Desuden bedes De oplyse disse leverandørers navn, adresse, telefon- og telefaxnummer samt navn eller stilling på den kompetente kontaktperson hos disse leverandører. De bedes ligeledes angive de virksomheder, der er tilknyttet ansøgeren, og størrelsen af deres andel af ansøgerens indkøb (af råmaterialer og varer til brug for deres produktion af de pågældende produkter). De bedes oplyse disse virksomheders navn, adresse, telefon- og telefaxnummer samt navn eller stilling på den kompetente kontaktperson hos disse virksomheder.

Udbudsstrukturen på de pågældende markeder

6.1.2. Beskriv de distributionskanaler og servicenet, der findes på de pågældende markeder, under hensyn til følgende, hvor det er relevant: a) de distributionssystemer, der findes på markedet, og deres betydning. I hvilket omfang varetages distributionen af tredjemand eller virksomheder, der er tilknyttet ansøgeren? b) de servicenet (f.eks. vedligeholdelse og reparation), der findes på markedet, og deres betydning på disse markeder. I hvilket omfang varetages denne service af tredjemand eller virksomheder, der er tilknyttet ansøgeren?

6.1.3. Angiv i givet fald et skøn over den samlede kapacitet i hele Fællesskabet og i hele EFTA i de tre seneste år. Hvilken kapacitet har ansøgeren haft i denne periode, og hvordan har udnyttelsesgraden været?

6.1.4. Hvis De mener, at andre faktorer på udbudssiden er relevante, bedes De anføre disse.

Efterspørgselsstrukturen på de pågældende markeder

6.1.5. Angiv ansøgerens fem største uafhængige kunder på det pågældende marked, og størrelsen af deres andel af ansøgerens samlede afsætning af sådanne produkter. Desuden bedes De oplyse disse kunders navn, adresse, telefon- og telefaxnummer samt navn eller stilling på den kompetente kontaktperson hos disse kunder.

6.1.6. Beskriv efterspørgselsstrukturen med angivelse af: a) De forskellige faser, som markederne gennemgår: Er markedet under opstart eller i ekspansion, er det et fuldt udviklet marked eller i tilbagegang, og hvilken vækst forventes der i efterspørgslen? b) Hvor stor betydning har kundepræferencer med hensyn til f.eks. mærkeloyalitet, produktdifferentiering og levering af et komplet produktsortiment? c) Er efterspørgselssiden præget af koncentration, eller er aftagerne spredte? d) Hvilke kategorier af kunder optræder der? Beskriv den »typiske kunde« i hver gruppe. e) Hvor stor betydning har eneforhandlingskontrakter og andre langsigtede kontrakter? f) I hvilket omfang optræder de ordregivende myndigheder eller offentlige virksomheder — eller lignende instanser og virksomheder — som aftagere?

6.1.7. Giv et skøn over forbrugernes aktivitetsniveau med hensyn til ændring af leverandør eller genforhandling af kontrakt i løbet af de seneste fem år. Angiv ligeledes de kilder, der ligger til grund for dette skøn, og, såfremt de er tilgængelige, de dokumenter, der kan bekræfte dette skøn.

(1) I henhold til artikel 23, stk. 1, i direktiv 2004/17/EF forstås ved »tilknyttet virksomhed«»en virksomhed, hvis årsregnskaber er konsolideret med ordregiverens årsregnskaber i overensstemmelse med kravene i Rådets syvende direktiv 83/349/EØF af 13. juni 1983 udarbejdet på grundlag af traktatens artikel 44, stk. 2, litra g), om konsoliderede regnskaber, eller, når det drejer sig om virksomheder, der ikke er underlagt dette direktiv, en virksomhed, som ordregiveren direkte eller indirekte kan udøve bestemmende indflydelse på som omhandlet i artikel 2, stk. 1, litra b), eller som kan udøve bestemmende indflydelse på ordregiveren, eller som sammen med ordregiveren er underkastet en anden virksomheds bestemmende indflydelse som følge af ejerforhold, kapitalindskud eller de for virksomheden gældende regler.«

(2) I henhold til artikel 2, stk. 1, litra a), i direktiv 2004/17/EF skal der ved »ordregivende myndigheder« forstås »staten, lokale myndigheder, offentligretlige organer eller sammenslutninger bestående af en eller flere af disse myndigheder eller et eller flere sådanne offentligretlige organer.

Et organ anses for offentligretligt, hvis:

— dets opgave er at varetage opgaver af almen interesse, der ikke har industriel eller kommerciel karakter,

— det er en juridisk person, og

— dets aktivitet for størstedelens vedkommende finansieres af staten eller de lokale myndigheder eller af andre offentligretlige organer, eller dets forvaltning er underlagt disses kontrol, eller hvis staten, de lokale myndigheder eller andre offentligretlige organer udpeger mere end halvdelen af medlemmerne i administrations-, ledelses- eller tilsynsorganet.«

(3) I henhold til artikel 2, stk. 1, litra b), i direktiv 2004/17/EF skal der ved »offentlig virksomhed« forstås »enhver virksomhed, som de ordregivende myndigheder direkte eller indirekte kan have bestemmende indflydelse på som følge af ejerforhold, kapitalindskud eller de for virksomheden gældende regler.

Bestemmende indflydelse antages at foreligge, når de ordregivende myndigheder direkte eller indirekte i relation til en virksomhed:

— besidder majoriteten af virksomhedens ansvarlige kapital

— råder over flertallet af de stemmer, som er knyttet til de kapitalandele, som virksomheden har udstedt, eller

— kan udpege mere end halvdelen af medlemmerne i virksomhedens administrations-, ledelses- eller tilsynsorgan.«

(4) Se afsnit 3.

(5) De berørte aktiviteter eller sektorer kan sammenfattes som følger:

Elektricitet (produktion, transport, distribution), gas (produktion, transport, distribution), varme (produktion, transport, distribution), kulbrinter (efterforskning og udvinding), kul og andet fast brændsel (efterforskning og udvinding), drikkevand (produktion, transport, distribution), nærtransport (bus, metro og lignende), jernbane (person- og godsbefordring, levering af infrastrukturer og forvaltning/drift af selve transporttjenesterne), havne (søhavne eller havne ved indre vandveje, levering af infrastrukturer og forvaltning/drift), lufthavne (levering af infrastrukturer og forvaltning/drift), og posttjenester. For en mere præcis definition af de pågældende aktiviteter henvises til artikel 3-7 i direktiv 2004/17/EF.

(6)

»Kontrakter, der indgås med henblik på at muliggøre udførelse af en af de i artikel 3-7 omhandlede aktiviteter, er ikke underlagt dette direktiv, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri.«

(7) Det skal i givet fald præciseres, om det drejer sig om let substituerbare produkter, mest substituerbare produkter, svært substituerbare produkter eller delvis substituerbare produkter.

For et hvilket som helst produkt (i denne definition forstås ved ordet »produkt« både varer og tjenesteydelser) findes der en række substituerbare produkter. Denne produktrække udgøres af alle de substituerbare produkter, der kan komme i betragtning for det pågældende produkt, dvs. alle produkter, der i større eller mindre grad opfylder forbrugerens behov. Rækken af substituerbare produkter strækker sig fra let (eller perfekt) substituerbare produkter (dvs. produkter, som forbrugeren straks ville vende sig mod, f.eks. i tilfælde af en meget beskeden prisstigning på det pågældende produkt) til svært (eller ufuldkomment) substituerbare produkter (dvs. produkter, som forbrugeren kun vil vende sig mod i tilfælde af en meget betydelig prisstigning på det relevante produkt).

I definitionen af det pågældende marked tager Kommissionen kun de produkter i betragtning, der er let substituerbare med de pågældende produkter. Let substituerbare produkter er de produkter, som forbrugeren vil vende sig mod i tilfælde af en beskeden, men væsentlig prisforhøjelse på det relevante produkt (f.eks. 5 %). Dette giver Kommissionen mulighed for at vurdere konkurrenceforholdene inden for rammerne af et relevant marked, der udgøres af alle de produkter, som forbrugerne med lethed ville vende sig mod.

Dette betyder dog ikke, at Kommissionen undlader at tage hensyn til de begrænsninger i parternes konkurrencemæssige adfærd, der følger af tilstedeværelsen af svært substituerbare produkter (dvs. produkter, som forbrugeren ikke vil vende sig mod ved en beskeden, men væsentlig prisforhøjelse på det pågældende produkt (f.eks. 5 %)). Denne effekt tages i betragtning, når markedet er defineret og markedsandelene fastslået.

Det er derfor vigtigt for Kommissionen at have oplysninger både om let substituerbare produkter og svært substituerbare produkter.

(Eksempel på perfekt substitution: elektricitet produceret ved anvendelse af kul og elektricitet produceret ved anvendelse af vedvarende energikilder.)

Ved delvist substituerbare produkter forstås varer og tjenesteydelser, der kun kan erstatte hinanden inden for et bestemt geografisk område, kun en del af året eller kun for visse anvendelsesformål.(Eksempler: Til personbefordring er transport ad jernbane, med metro, sporvogn eller bus delvist substituerbare transportmetoder på nationalt plan, eftersom det kun er inden for et bestemt geografisk område, de udbydes som alternativer til hinanden. De kan til gengæld betragtes som fuldkomment substituerbare inden for dette område.)

(8) Denne liste er imidlertid ikke udtømmende, og ansøgeren kan henvise til andre faktorer.

(9) Bilag XI er affattet således:

»A. TRANSPORT ELLER DISTRIBUTION AF GAS ELLER VARME: Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas (EFT L 204 af 21.7.1998, s. 1).

B. PRODUKTION, TRANSPORT ELLER DISTRIBUTION AF ELEKTRICITET: Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet (EFT L 27 af 30.1.1997, s. 20).

C. PRODUKTION, TRANSPORT ELLER DISTRIBUTION AF DRIKKEVAND: —

D. ORDREGIVERE INDEN FOR JERNBANETRANSPORT: —

E. ORDREGIVERE INDEN FOR BYTRANSPORT MED JERNBANE, SPORVOGN, TROLLEYBUS ELLER BUS: —

F. ORDREGIVERE I POSTSEKTOREN: Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet (EFT L 15 af 21.1.1998, s. 14). Senest ændret ved forordning (EF) nr. 1882/2003 (EUT L 284 af 31.10.2003, s. 1).

G. EFTERFORSKNING EFTER OG UDVINDING AF OLIE ELLER GAS: Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (EFT L 164 af 30.6.1994, s. 3).

H. EFTERFORSKNING EFTER OG UDVINDING AF KUL ELLER ANDET FAST BRÆNDSEL: —

I. ORDREGIVERE INDEN FOR OMRÅDET SØHAVNE ELLER HAVNE VED INDRE VANDVEJE ELLER ANDRE TERMINALFACILITETER: —

J. ORDREGIVERE INDEN FOR OMRÅDET LUFTHAVNSFACILITETER: —«.

(10) De oplysninger, der anmodes om i punkt 5.2.1 og 5.2.2 nedenfor, skal angives for de områder, der er anført i litra a), b), c), d) og e).

(11) Se afsnit 3.

(12) Et markeds værdi og volumen bør angives således, at det afspejler produktionen minus eksport plus import på de pågældende geografiske områder.

(13) Forsknings- og udviklingsintensiteten defineres som forsknings- og udviklingsudgifter i forhold til omsætningen.

(14) Selvstændige leverandører er leverandører, der ikke er virksomheder, som er knyttet til ansøgeren. For en definition af tilknyttet virksomhed henvises til fodnote 1 til punkt 1.1.